КъБКъУ-мрэ Эрмитажымрэ зэдолажьэ
Къэрал Эрмитажым и унафэщI Пиотровский Михаилрэ Къэбэрдей-Балъкъэр къэрал университетым и ректор Алътуд Юрийрэ Санкт-Петербург къалэм иджыблагъэ Iэ щытрадзащ зэрызэдэлэжьэнумкIэ зэгурыIуэныгъэм. Iуэху дахэр икIи гукъинэжыр щекIуэкIащ Урысей империем и Къэрал Советым и цIэр зэрихьэу музейм хэт тхыдэ пэшышхуэм.
ГуфIэгъуэ зэIущIэм хэтащ режиссёр цIэрыIуэ Сокуров Александр, Эрмитажым КъуэкIыпIэ Европэмрэ Сыбырымрэ я археологиехэмкIэ и къудамэм и унафэщI Алексеев Андрей, «Арсенал» къудамэм IэщэхэмкIэ и секторым и пашэ Ефимов Юрий, Къэрал Эрмитажым и нэгъуэщI IэщIагъэлIхэр.
ЗэгурыIуэныгъэм къызэрыщыгъэлъэгъуамкIэ, IуэхущIапIэхэм дяпэкIэ зэгъусэу ирагъэкIуэкIынущ Къэбэрдей-Балъкъэр Республикэм и тхыдэр джыным хуэгъэпса щIэныгъэ-къэхутэныгъэ лэжьыгъэхэр. Апхуэдэу Къэрал Эрмитажым къызэригъэпэщ археологие зекIуэхэм хэтынущ КъБКъУ-м и тхыдэ факультетым и студентхэр, аспирантхэр, егъэджакIуэхэр. Iэмал щыIэмэ, студентхэм я практикэхэм щыщ Iыхьэ пыухыкIа гуэри апхуэдэ археологие зекIуэхэм хухахынущ.
— ЗэдухылIа зэгурыIуэныгъэм мыхьэнэшхуэ иIэщ ди еджапIэ нэхъыщхьэм адэкIэ зиужьынымкIэ. Ар республикэм и егъэджэныгъэ, щIэныгъэ IэнатIэхэр егъэфIэкIуэным хуэтч лъэбакъуэ инхэм ящыщщ, — жиIащ Алътудым.
Эрмитажым и унафэщIымрэ КъБКъУ-м и ректорымрэ тыгъэ зэмылIэужьыгъуэхэмкIэ зэхуэгуэпащ. Пиотровский Михаил хьэщIэхэм къаритащ музейм теухуа тхылъхэр. Абыхэм яхэлъщ «Эрмитаж: шедевр 250-рэ» жыхуиIэ, щIэнгъуазэ пэлъытэ тхылъ къызэрымыкIуэр. Алътуд Юрий Эрмитажым тыгъэ хуищIащ «Петербург я япэ мывэр ягъэтIылъ» сурэтышхуэр, адыгэхэм ди тхыдэм теухуауэ Иорданием хьэрыпыбзэкIэ къыщыдэкIа тхылъ гъэщIэгъуэныр, нэгъуэщIхэри.
КЪАРДЭН Маритэ.
